Am crescut într-o familie în care divorțul s-a moștenit din tată în fiu: ai mei s-au despărțit în primul meu an de liceu. Am făcut prima dată sex pe la 17 ani, iar relații nu prea am avut, așa că apreciez sexul fără obligații. Și aflu la 25 de ani, de la Arhiepscopia Sucevei și Rădăuților, că din cauza asta sunt bântuită de mizerie și vicii precoce, care m-ar fi putut împinge la sinucidere.

„Știu că avem multe familii adevărate, cu părinți iubitori și copii cuminți. [...] Nu-i lăsați doar pe seama școlii, căci într-o școală pot exista programe perverse sau o directoare care, în schimbul câtorva cadouri ieftine, le permite traficanților să-și etaleze scârboasele mărfuri în văzul copiilor. […] Cutremurați-vă de familiile destrămate și de copiii lor rămași pe drumuri, bântuiți de mizerie și vicii precoce”, zicea Bartolomeu, Arhiepiscopului Vadului, Feleacului și Clujului, într-o declarație de presă din 2010.

Declarația lui a fost preluată la începutul unei broșuri creștine, Educația sexuală – un pericol pentru copiii noștri, care a fost scrisă de Irina Nastasiu, inițiatoarea Asociației Pro-Vita din Piatra Neamț și publicată în 2011 de Editura Arhiepiscopiei Sucevei și Rădăuților. Mai mult, a fost binecuvântată de Înaltpreasfințitul Pimen pentru a fi împărțită elevilor și părinților de către preoți. Același Pimen Vasile Zainea care a colaborat cu Securitatea și cu DIE între 1975 și 1979. Un creștin pios al cărui nume conspirativ de informator DIE era Petru.

Haosul sexual a început în 2004, când Ministerul Educației a introdus opționalul „Educație pentru sănătate”, un curs din care copiii învață despre alimentație, mediu înconjurător, dar și educație sexuală. Un raport întocmit în 2015 de Societatea de Educație Contraceptivă și Sexuală (SECS) arată că manualele cursului sunt pline de stereotipuri de gen, cu puține informații despre corpul uman, actul sexual sau contracepție. Chiar și așa, BOR și asociațiile creștine duc o cruciadă împotriva pervertirii sufletului copiilor în școli.

Deși, conform legii, copiii au dreptul să fie informați, educația sexuală în România stârnește, de fiecare dată, controverse. Recent, purtătorul de cuvânt al BOR, a pus semnul egal între educație sexuală și cursuri de Kama Sutra și a negat că ar exista un fenomen al minorelor gravide în România. Pe lângă asta, urmează să fie votată în Camera Deputaților „Legea Inocenței” inițiată în 2016 de fostul deputat PSD Ninel Peia, care vrea să-i bage la închisoare pe profesorii care fac educație sexuală în școli, fără acordul părinților.

Coperta broșurii care a circulat pe Facebook.

Dar înainte de toate astea, a existat această broșură, care a devenit faimoasă după ce coperta ei a fost distribuită intens pe Facebook zilele astea. O să zici că-i veche și probabil n-a ajuns în prea multe mâini, dar am fost curioasă să văd ce conține totuși materialul validat de BOR. Pe scurt, fițuica asta e plină de statistici false și exagerări apocaliptice vehiculate de reprezentanții bisericii și în 2018.

SCREENSHOT DIN BROȘURĂ

SEXUL, ABSTINENȚA ȘI STATISTICILE

În cadrul capitolului Relațiile Intime și Educația Copiilor, doamna Nastasiu se întreabă câtă educație „așa-zis” sexuală le poți face copiilor de la grădiniță până în liceu. Doar „omenirea timp de mii de ani, nu a avut nevoie de nicio lecție specială despre relațiile intime, care au avut loc dintotdeauna în mod firesc și natural, având drept consecință, la fel de firească și naturală, nașterea și creșterea copiilor”. Este evident că aceste cursuri servesc altor scopuri și că li se prezintă băieți și fete dezbrăcați, masturbare, sodomie, zoofilie și prostituție. Dar cele mai rele dintre toate sunt metodele de contracepție și avortul, care distrug castitatea copiilor.

Și orice material care vrea să te convingă de ceva are nevoie de cel puțin o statistică, așa că au inventat apocalipsa din Occident și studiile false. Printre țările în care se predă educația sexuală, America e iadul desfrâului, Marea Britanie a scăpat situația sexului în adolescență de sub control, în Danemarca mustesc violurile (o rată de 300%), divorțurile și avorturile, iar Suedia e un eșec sexual.

Cercetările științifice, nu știm care și ale cui, ne spun că adolescentele care nu practică abstinența au șanse de trei ori mai mari să se sinucidă, iar la băieți sunt de șapte ori mai mari, puștii riscă să sufere de depresie sau să aibă căsătorii neîmplinite.

Asociază sexul în afara căsătoriei cu dependența de droguri sau alcool, cu citate din experți nenumiți care vin cu o singură soluție, abstinența.

ANARHOSEXUALISMUL ȘI HOMOSEXUALITATEA

Dacă nu știai, „Anarhosexualismul este un fel de anarhism coborât din practicile cotidiene legate de plăcerile trupești. Fac ce vreau cu trupul meu, spune adeptul anarhosexualismului”, se arată în broșură. Nu știu cine l-a inventat, că iar sunt trei pagini cu citate neatribuite, din niște dezbateri parlamentare nedatate, dar termenul ăsta e acum preferatul meu.

Mai afli că trupul tău e mădularul lui Hristos, apoi se trece la chestiile serioase: homosexualitatea. Anarhosexualiștii susțin că homosexualitatea este ceva firesc și asta poate provoca tulburări de personalitate copiilor, căci ce aud de la orele de educație sexuală intră în conflict cu ce învață la religie. Iar știința nu a putut dovedi că homosexualitatea sau bisexualitatea ar putea fi încadrate în firescul sexualității umane. Și nici statul român nu este de acord cu așa ceva.

EMINESCU ȘI CONTRACEPȚIA

„Pe fondul unei adevărate știri legate de fetițe rămase însărcinate la numai 12-13 ani, din ce în ce mai multe voci susțin necesitatea introducerii educației sexuale în școlile din România, ca o soluție pentru prevenirea acestor incidente. Numeroase studii academice au revelat, însă, că educația sexuală duce la încurajarea sexului premarital și, în consecință, la creșterea numărului de sarcini neplanificate.”

Șapte ani mai târziu, conform datelor de la Ministerul Sănătății, peste 17 000 de adolescente au născut în 2016 și suntem în primele zece țări din Europa în ceea ce privește incidența bolilor cu transmitere sexuală. Nu folosim prezervativul, nu mergem la ginecolog și nu știm să depistăm primele semne ale unei infecții. Dar biserica nu consideră morală protecția de niciun fel, că pot oamenii să facă sex relaxați și asta duce la „intensificarea sexualității”.

Broșura pornește de la ideea că până la 14 ani, adolescentul nu are discernământ, iar educația sexuală îi bagă necuratul în minte. Ea îi îndeamnă la sex și perversiuni, așa că vom avea și mai multe sarcini nedorite care se vor termina în avorturi.

Iar înainte de a-i numi pe oamenii care susțin educația sexuală în școli, „indivizi cu grave tulburări psihice”, Nastasiu bagă un citat din Eminescu:

„Înaintea negrei străinătăți care împânzește țara cad codrii noștri seculari și, împreună cu ei, toată istoria, tot caracterul nostru. Moartea, descreșterea populației îndeplinește apoi restul: stârpirea fizică a neamului românesc.”

Și intervine a doua temă crucială în discurs: avortul. O doamnă Paula Iliescu, psiholog pediatru din Piatra Neamț, scrie despre cum orele de educație sexuală contribuie la crimă, la riscuri fizice și psihice, prin promovarea libertății individuale. „Nu era momentul potrivit”, „eram prea tineri”, „prea săraci” nu sunt niște motive întemeiate pentru a face un avort. Iar o relație în afara căsătoriei transformă tinerii în „obiecte de furnizat și procurat plăcere”.

RUSIA ȘI ÎNVĂȚĂTURA CREȘTINĂ

Aici e adevărata prăjeală. În 2010, CEDO a dat câștig de cauză activistului Nikolay Aleksandrovich Alekseyev, care a dat în judecată Guvernul rus după ce trei ani la rând i-au refuzate cererile de a organiza un gay pride pașnic în Moscova. Motivele invocate de primarul Moscovei și susținute de Guvern aveau de-a face cu perturbarea liniștii publice și a populației creștine care nu era de acord cu comportamentele homosexuale. În final, Rusia a trebuit să-i plătească despăgubiri de 12 000 de euro și costurile de judecată, vreo 17 000.

În scurta și cuprinzătoarea broșură, Rusia devine o victimă a Uniunii Europene, care acționează sub o ideologie anticreștină. UE e asemuită cu Uniunea Sovietică și ia naștere o conspirație a celor 2 000 de oameni care se întâlnesc pe ascuns, pe care nu-i putem controla sau destitui, care fac dispăruți pe cei care se opun corupției lor și care fac din political correctness noul gulag. Iar soluția e independența și ieșirea din UE.